钦定古今图书集成/明伦汇编/氏族典/第301卷 > 《廖用贤尚友录》 > 梁竦
## 钦定古今图书集成/明伦汇编/氏族典/第301卷 > 《廖用贤尚友录》 > 梁竦

按《后汉书梁统传》：“统子竦，字叔敬，少习孟氏《易》，弱冠
能教授。后坐兄松事，与弟恭俱徙九真。显宗后诏听
还本郡。竦闭门自养，以经籍为娱，辟命交至，并无所
就。有三男三女。肃宗纳其二女，皆为贵人。小贵人生
和帝，窦皇后养以为子，而竦家私相庆。后诸窦闻之，
恐梁氏得志，终为己害。建初八年，遂谮杀二贵人，而”
陷竦等以恶逆。诏使《汉阳太守郑据传》考竦罪死狱
中，宫省事密，莫有知和帝梁氏生者。永元九年，窦太
后崩，松子扈遣从兄䄠奏记三府，太尉张酺引䄠讯
问事理，会后召见，因白䄠奏记之状，帝感恸。会贵人
姊南阳樊调妻嫕上书自讼，于是追尊恭怀皇后，追
封谥竦为“褒亲愍侯。”